gl gl gl gl gl gl gl gl gl en gl de sv nl de pt gl gl gl gl gl gl en la gl en ca gl gl gl gl gl gl gl gl it pt es pt gl gl gl gl gl gl pt gl gl gl gl gl gl gl gl gl pt pt gl gl gl gl gl gl en
Converxencia 21. Os Liberais Galegos – Catalunya
En C21 queremos expresar a nosa posición a respecto da situación que se está a vivir en Catalunya nos derradeiros días, se ben é certo que non é doado pois estamos a ver cousas que, non por esperables, deixan de preocuparnos menos.
Como liberais e galeguistas apoiamos as arelas de independencia dunha boa parte dos cidadáns de Catalunya. Esa parte é grande ou cativa? Non o sabemos, entre as nosas habilidades no está a adiviñación, preferimos os métodos empíricos. Neste eido, coidamos que a celebración dun referendo é o vieiro máis axeitado para dilucidar a cuestión, sen entrar en discusións bizarras nas que as distintas partes se pechan nas súas posicións sen posibilidade ningunha de acordo.
Non podemos entender a posición absolutamente contraria á celebración do referendo por parte do nacionalismo español. Pensan que as arelas de independencia van desaparecer por arte de maxia o día 2 de outubro? A resposta, ao noso entender, é negativa. Xa que logo, coidamos que é preferible empregar un sistema que peche de xeito definitivo o debate e permita esclarecer cal é a correlación de forzas, resolvendo o problema de xeito civilizado. A experiencia internacional amosa o axeitados que son os referendos para a resolución de conflitos semellantes ao que se está a desenvolver en Catalunya.
Dá a impresión de que hai quen non quere que o conflito se resolva. Igual tiran proveito del ou igual o entenden como unha guerra na que só cabe a aniquilación do contrario. En democracia, esta última non debera ser nin tan sequera unha opción, aínda que vendo como empregan a palabra democracia por parte de ambas as partes en conflito, dubidamos moito que saiban que é o que significa en realidade.
Dicía Churchill que a democracia (a democracia liberal, a única merecedora de tal nome) é o peor sistema de goberno, agás todos os demais. A democracia non e só votar. Votar é un medio pero nunca e un fin en si mesmo. O que define de verdade a democracia é o de ser un sistema que tenta protexer o individuo fronte ao perigo de ter un Estado e/ou unha maioría que actúen de xeito antolladizo sen someterse a control ningún. Na democracia hai que se someter ao imperio da lei.
Os partidos políticos independentistas veñen empregando un relato que, aínda que é claramente populista e non de todo certo tal e como indicamos no parágrafo anterior, ten tido moito éxito: democracia é votar. Cando tentas arengar as masas, tes que empregar lemas sinxelos e de impacto, polo que é habitual usar ese tipo de expresións. Porén, o que non podemos entender é que eses mesmos partidos á hora de aprobar as leis de desconexión no Parlament, non teñan respectado as máis mínimas regras democráticas, dando un espectáculo propio dunha república bananeira. Se así é como se pretende fundar un Estado, mal imos. Porque non é que non estivesen a conculcar as leis españolas, é que non estaban a respectar a lexislación emanada do propio Parlament de Catalunya. Temos que recoñecer que en C21 non podiamos crer o que estabamos a ver.
Non sabemos o que acontecerá o día 1. O goberno de España está a usar todas as súas ferramentas para impedir a celebración do referendo e, nas circunstancias actuais, de celebrarse, non vai ter as garantías mínimas necesarias para poder ser tido en conta. Mais aínda que o goberno de España acade o seu obxectivo, o problema non vai desaparecer e como se deixe guiar polos elementos máis radicalizados do nacionalismo español, moito nos tememos que a cousa poida rematar moi mal. Cómpren menos emocións e máis razón. Mais a razón é cousa do individuo, a masa só entende de emocións. As emocións, recurso fundamental para a supervivencia do ser humano en termos evolutivos, xéranse na parte máis antiga do noso cerebro, sendo a parte máis moderna, a consciente, a que axuda a resolver conflitos. Esperemos que a activen dunha vez e poidamos ver unha solución civilizada a un problema que podía estar solucionado hai ben tempo sen ter que chegar ao espectáculo que estamos a vivir na actualidade.
Para rematar, quixéramos facer unha petición. Ao longo da historia ten habido, e aínda hoxe hai, persoas que se xogan cada día o pelello loitando contra réximes ditatoriais. Por respecto a esas persoas coidamos que expresións coma “golpe de estado”, “estado de excepción” e “preso político” deberan ser usadas con máis sentidiño. É moi doado esaxerar sentados detrás da lareira, mais os que de verdade sofren nas súas carnes as ditaduras merecen un respecto.
Setembro 25, 2017 | Categories: Uncategorized | Leave a comment
Deixa unha resposta Cancelar a resposta
O teu enderezo electrónico non se publicará Os campos obrigatorios están marcados con *
Recibir un email cos seguintes comentarios dese artigo.
Recibir un email con cada novo artigo.
Este sitio emprega Akismet para reducir o spam. Aprende como se procesan os datos dos teus comentarios.
liberal en Dez razóns para votar a Converxencia 21
DIEGO GARCIA COUSO^ en Dez razóns para votar a Converxencia 21
lucía en Leite galego
liberal en Dez razóns para votar a Converxencia 21
Gonzalo Fernández en Dez razóns para votar a Converxencia 21
Histórico Seleccionar mes Maio 2019 Abril 2019 Novembro 2018 Abril 2018 Outubro 2017 Setembro 2017 Xullo 2017 Xaneiro 2017 Setembro 2016 Xuño 2016 Xaneiro 2016 Decembro 2015 Novembro 2015 Outubro 2015 Setembro 2015 Agosto 2015 Xullo 2015 Xuño 2015 Maio 2015 Abril 2015 Marzo 2015 Febreiro 2015 Xullo 2014 Maio 2014 Abril 2014 Marzo 2014 Febreiro 2014 Decembro 2013 Novembro 2013 Outubro 2013 Setembro 2013 Xullo 2013 Maio 2013 Marzo 2013 Xaneiro 2013 Decembro 2012 Novembro 2012 Outubro 2012 Xullo 2012 Xuño 2012 Maio 2012 Abril 2012 Marzo 2012 Febreiro 2012 Xaneiro 2012 Novembro 2011 Outubro 2011
Powered by Aleks Freire - Converxencia 21 - 2015.